গুরু নানক হোম ফর হ্যান্ডিক্যাপড চিলড্রেন

গুরু নানক হোম ফর হ্যান্ডিক্যাপড চিলড্রেন (জিএনএইচ) হল ভারতের ঝাড়খণ্ডের রাঁচিতে অবস্থিত একটি দাতব্য প্রতিষ্ঠান, যা শারীরিক প্রতিবন্ধী শিশুদের বিনামূল্যে চিকিৎসা, শল্যচিকিৎসা, ফিজিওথেরাপি এবং পুনর্বাসনের ব্যবস্থা করে। ইশার সিং চোপড়া এই প্রতিষ্ঠানটি প্রতিষ্ঠা করেন।

 বিবরণ 
সাহেব শ্রী গুরু নানক দেব জীর ৫০০তম জন্মবার্ষিকী (১৪৬৯-১৯৬৯) স্মরণে ১৯৭০ সালের ফেব্রুয়ারি মাসে এই প্রতিষ্ঠানটি প্রতিষ্ঠিত হয়। এটি একটি অছি পর্ষদ বা ট্রাস্টি বোর্ড দ্বারা পরিচালিত হয়। এই প্রতিষ্ঠানটি জাতি, ধর্ম, বর্ণ বা লিঙ্গ নির্বিশেষে মানবতার সেবায় নিবেদিত। প্রতিষ্ঠানের মূল লক্ষ্য হলো শারীরিক প্রতিবন্ধী শিশুদের বিনামূল্যে চিকিৎসা প্রদান করা।

এই 'হোম'-এ বর্তমানে ৮০টি অন্তর্বিভাগীয় শয্যা রয়েছে যা ১০০টি শয্যা পর্যন্ত বৃদ্ধি করা সম্ভব। এখানে একটি অস্ত্রোপচার কক্ষ, তিনটি ফিজিওথেরাপি হল, প্যাথলজি ল্যাব বা রোগনির্ণয় পরীক্ষাগার, একটি এক্স-রে ইউনিট এবং একটি বহির্বিভাগ (ওপিডি) রয়েছে।

হোমের ক্যাম্পাসের অভ্যন্তরে আরজেএসপি কৃত্রিম অঙ্গ কেন্দ্র (RJSP Artificial Limb Centre) অবস্থিত। শারীরিক প্রতিবন্ধী শিশুদের বিনামূল্যে আহার ও বাসস্থানের পাশাপাশি বিনামূল্যে চিকিৎসা প্রদান করা হয়। এই শিশুদের জন্য ভোজনালয়, রন্ধনশালা এবং একটি বিনোদন কক্ষের ব্যবস্থা করা হয়েছে। রোগীদের পরিচর্যাকারীদের জন্যও বিনামূল্যে আহার ও বাসস্থানের ব্যবস্থা রয়েছে। এখানে সেরিব্রাল পলসি, জন্মগত বিকৃতি, মায়োপ্যাথি, প্যারাপ্লেজিয়া, হেমিপ্লেজিয়া, পোলিওজনিত বিকৃতি, আঘাতজনিত জটিল সমস্যা এবং অন্যান্য অঙ্গবিকৃতির চিকিৎসা ও ব্যবস্থাপনা করা হয়। বহির্বিভাগের রোগীদের জন্য ফিজিওথেরাপি এবং অকুপেশনাল থেরাপির ব্যবস্থাও রয়েছে।
জেভিয়ার ইনস্টিটিউট অফ সোশ্যাল সার্ভিস হোমে ভর্তি হওয়া শিশুদের শিক্ষাদানে সহায়তা করে। আন্তর্জাতিক শল্যচিকিৎসকদের প্রশিক্ষণের জন্য এই প্রতিষ্ঠানটিকে নির্বাচিত করা হয়েছে।
উল্লিখিত সমস্ত সুযোগ-সুবিধার জন্য হোম প্রতি মাসে প্রায় ২,০০,০০০.০০ টাকা (মাত্র দুই লক্ষ টাকা) ব্যয় করে। এই অর্থ প্রধানত রাঁচির জনসাধারণের কাছ থেকে নগদ বা দ্রব্য সামগ্রী হিসেবে অনুদান রূপে আসে। সেনা ইউনিট এবং আর্মি ওয়াইভস ওয়েলফেয়ার অ্যাসোসিয়েশন (এডাব্লিউডাব্লিউএ) সক্রিয়ভাবে 'হোম'-কে সাহায্য করে। লন্ডনের গুরু নানক ট্রাস্ট ফান্ড এই প্রতিষ্ঠানের একটি প্রধান দাতা। রোটারি ক্লাব অফ রাঁচি এবং রাঁচি নর্থ 'হোম'-কে সাহায্য করে আসছে। রাঁচির বিভিন্ন লায়ন্স ক্লাবও 'হোম'-এর প্রতি সাহায্যের হাত বাড়িয়ে দিয়েছে।

 প্রতিষ্ঠা 
শিখ ধর্মের কেন্দ্রীয় ব্যক্তিত্ব গুরু নানক দেব জী-র ৫০০তম জন্মবার্ষিকী উদযাপনের উদ্দেশ্যে ১৯৭০ সালের ফেব্রুয়ারি মাসে এই হোমটি প্রতিষ্ঠিত হয়েছিল। ইশার সিং চোপড়া, সুরেশ্বর পান্ডে, হরনাম সিং গান্ধক এবং উজ্জ্বল সিং যৌথভাবে এটি প্রতিষ্ঠা করেন।

ইশার সিং চোপড়ার পুত্র অমরজিৎ চোপড়া লন্ডনের ফরেস্ট গেটে নিউহ্যাম ইন্টারন্যাশনাল কমিউনিটির একটি সভায় তার পিতা এবং প্রখ্যাত অস্থি শল্যচিকিৎসক ডাঃ সুরেশ্বর পান্ডের এই ধারণাটি উপস্থাপন করেন; সেই সভায় তাদের বর্তমান অছি বা ট্রাস্টি জনাব অবতার সিং কালহাও উপস্থিত ছিলেন। নিউহ্যামের বিভিন্ন জাতিগোষ্ঠীর মানুষকে একটি সাধারণ উদ্দেশ্যে একত্রিত করার জন্য কমিউনিটি একটি প্রকল্প পরিচালনা করতে সম্মত হয়। তারা গুরু নানকের ৫০০তম জন্মবার্ষিকী উপলক্ষে একটি দাতব্য কর্মের মাধ্যমে এই দিনটি পালনের সিদ্ধান্ত নেন। খ্রিস্টান, হিন্দু এবং শিখ সহ যুক্তরাজ্যের সমস্ত সম্প্রদায় ১,০০০ পাউন্ড সংগ্রহ করে এবং এর মাধ্যমে রাঁচিতে একটি ভাড়া করা বাংলোতে মাত্র ১০টি শয্যা নিয়ে এই হোমের যাত্রা শুরু হয়। পরবর্তীকালে নিউহ্যাম কমিউনিটি কমিটি ভেঙে দেওয়া হলেও, কিছু সদস্য যুক্তরাজ্য থেকে এই হোমকে সহায়তা প্রদান অব্যাহত রাখেন।

 বর্তমান কার্যক্রম 
রাঁচির এই হোমটি স্থানীয় অনুদান এবং যুক্তরাজ্য থেকে প্রাপ্ত সহায়তায় একটি যথাযথভাবে গঠিত ট্রাস্ট দ্বারা পরিচালিত হয়। প্রতিষ্ঠার পর থেকে, গুরু নানক হোম জাতি, ধর্ম বা বর্ণ নির্বিশেষে দরিদ্র, দুর্ভাগ্যপীড়ত এবং প্রতিবন্ধী শিশুদের পুনর্বাসনের জন্য নিরলসভাবে কাজ করে আসছে। যদিও এটি গুরু নানক দেব জীর নামে নামাঙ্কিত এবং মূলত শিখ সম্প্রদায়ের দ্বারা সহায়তা প্রাপ্ত, তথাপি গুরু নানক হোম একটি মানবিক দাতব্য প্রতিষ্ঠান যেখানে অধিকাংশ শিশুই অ-শিখ (যাঁরা মূলত সনাতন ও অন্যান্য ধর্মাবলম্বী)।

সহ-প্রতিষ্ঠাতা ডাঃ সুরেশ্বর পান্ডে বর্তমানে সাম্মানিক চিকিৎসা উপদেষ্টা হিসেবে দায়িত্ব পালন করছেন। তিনি এবং তার পুত্র অনিল (সহকারী মেডিকেল ডিরেক্টর) শুরু থেকেই বিনামূল্যে এই হোমে পরিষেবা দিয়ে আসছেন।

আজ পর্যন্ত, প্রায় ৩৬,০০০ প্রতিবন্ধী শিশু এই হোমে চিকিৎসা পেয়েছে, ৫৫০টি কৃত্রিম অঙ্গ স্থাপন করা হয়েছে এবং ১০,৯০০টি অর্থোটিক সরঞ্জাম সরবরাহ করা হয়েছে। গুরুতর পোলিও, ট্রমা এবং জন্মগত বিকৃতি সংশোধনের জন্য জটিল অস্ত্রোপচার এখানে করা হয়। এরপর পুনর্বাসনের একটি কর্মসূচি অনুসরণ করা হয়, যার মধ্যে শিক্ষাও অন্তর্ভুক্ত, যাতে হোমে দীর্ঘকালীন চিকিৎসাধীন থাকাকালীন শিশুদের বিদ্যালয়ের পড়াশোনা ব্যাহত না হয়।

 আরও দেখুন 
 গুরু নানক দেবের নামে নামাঙ্কিত স্থানের তালিকা

 তথ্যসূত্র 

 বহিঃসংযোগ 
গুরু নানক হোম ওয়েবসাইট
গুরু নানক ট্রাস্ট ফান্ড, ইউ.কে. লিস্টিং

বিষয়শ্রেণী:ভারতে ভিত্তিক শিশু দাতব্য সংস্থা
বিষয়শ্রেণী:গুরু নানকের স্মৃতিসৌধ
বিষয়শ্রেণী:ভারতে ভিত্তিক প্রতিবন্ধী সংস্থা
বিষয়শ্রেণী:রাঁচি ভিত্তিক সংগঠন
বিষয়শ্রেণী:১৯৭০-এ প্রতিষ্ঠিত সংগঠন
বিষয়শ্রেণী:ভারত ভিত্তিক চিকিৎসা ও স্বাস্থ্য সংস্থা
বিষয়শ্রেণী:গুরু নানকের স্মারক